Kylie Minogue gjenforent med gamlekjæresten
De to australske artistene ble stjerner som paret Charlene og Scott i TV-serien «Neighbours». Episoden der de to rollefigurene giftet seg i 1987, trakk hele 20 millioner seere - bare i Storbritannia. Minogue og Donovan var også kjærester i virkeligheten en periode på slutten av 80-tallet, før hun ble sammen med INXS-vokalist Michael Hutchence, og de ga ut duetten «Especially For You» sammen i 1988. Låten toppet listene i Storbritannia og solgte over én million eksemplarer der. Fredag var de to tidligere turtelduene tilbake på scenen sammen, i O2-arenaen i London, hvor de fremførte «Especially For You», ifølge nettstedet Digitalspy. Før sangen var slutt, spurte Kylie publikum: «Hvor lenge har dere ventet på dette?». Svaret skal altså være 23 år. Gjenforeningen var en del av plateprodusenten Pete Watermans «Hit Factory Live Christmas Cracker»-konsert, som opprinnelig var planlagt for Hyde Park i sommer, men som ble utsatt på grunn av dårlig vær. Både Kylie og Jason ble en del av stallen til produsentene Stock Aikten Waterman på slutten av 80-tallet. Også Rick Astley, Steps og Bananarama opptrådde på arrangementet, som var til inntekt for kreftforskning i Storbritannia. Kylie har selv kjempet mot brystkreft etter å ha fått diagnosen i mai 2005. Hun fortalte på talkshowet til Ellen DeGeneres i 2008 at hun opprinnelig fikk en feildiagnose. Legene fortalte henne i forkant av Showgirl-turneen i 2005 at hun var frisk, og Minogue gjennomførte Europa-delen av turneen. Men da hun kom tilbake til Australia og gikk til ny sjekk, fikk hun kreftbeskjeden og måtte avlyse resten av turneen. I dag er hun frisk. Minogue var med i 325 episoder av «Neighbours» mellom 1986 og 1988, før hun begynte som artist i 1987, og fikk sin første hit med «The Loco-Motion». I desember 1989 var både Minogue og Donovan med på innspillingen av «Do They Know it's Christmas». Kylie har også i senere år forsøkte seg som skuespiller. I år var hun på filmfestivalen i Cannes med filmen «Holy Motors», hvor hun spilte mot Eva Mendes.
Kylie Minogue (44) og Jason Donovan (44) sang sammen på scenen for første gang på 23 år.